b'\n_START_ARTICLE_\nPeter von Glehn\n_START_PARAGRAPH_\nPeter von Glehn (vene \xd0\x9f\xd1\x91\xd1\x82\xd1\x80 \xd0\x9f\xd0\xb5\xd1\x82\xd1\x80\xd0\xbe\xd0\xb2\xd0\xb8\xd1\x87 \xd0\x93\xd0\xbb\xd0\xb5\xd0\xbd\xc2\xa0; 8. november (vkj 27. oktoober) 1835 J\xc3\xa4lgim\xc3\xa4e m\xc3\xb5is \xe2\x80\x93 16. aprill (4. aprill) 1876 Peterburi) oli baltisaksa botaanik._NEWLINE_Peter von Glehn s\xc3\xbcndis Harjumaal J\xc3\xa4lgim\xc3\xa4e m\xc3\xb5isas Peter von Glehn vanema ja tema abikaasa, Auguste Caroline Marie Burchardt von Bellavary vanima lapsena. Tema noorem vend Nikolai oli N\xc3\xb5mme rajaja, peale tema oli Peteril ka kolm \xc3\xb5de: Marie Elisabeth (s\xc3\xbcnd. 1840), Julie Wilhelmine (1842\xe2\x80\x931867) ja Marie (1843\xe2\x80\x931884)._NEWLINE_Glehn alustas kooliteed Tallinna Toomkoolis. Aastatel 1854\xe2\x80\x931858 \xc3\xb5ppis ta Tartu \xc3\x9clikoolis botaanikat ja zooloogiat. \xc3\x9clikooli l\xc3\xb5petas ta kuldmedaliga. Aastatel 1858\xe2\x80\x931862 osales Glehn Vene Keiserliku Geograafia Seltsi \xc3\xbclesandel ekspeditsioonidel Ida-Siberis, Amuurimaal ja Sahhalinil, mille tulemusel kirjutas ta kaks teost Siberi floorast. _NEWLINE_Aastal 1865 suundus Peter von Glehn elama Peterburi ning t\xc3\xb6\xc3\xb6tas sealses botaanikaaias oma surmani. Peter oli abielus Leopoldine von Bergiga._NEWLINE_Peter von Glehni j\xc3\xa4rgi on nimetatud Glehni kuusk ja sarikaliste sugukonda kuuluv ravimtaim randgleenia.'